google/wiki40b huggingface dataset:
The Loco-Motion

היסטוריה

השיר נכתב במקור על ידי בני הזוג קרול קינג וג'רי גופין. באותה העת אווה בויד בת ב-17 (אשר בהמשך הייתה הזמרת שביצעה את הביצוע המקורי של השיר תחת שם הבמה "Little Eva"), עבדה כחדרנית וכבייביסיטר לבתם של קינג וגופין. לאחר שהם כתבו את השיר, קינג וגופין החליטו להביא את בויד לאולפן על מנת להקליט את גרסת הדמו של השיר, כאשר הם קיוו בתחילה כי הזמרת די די שארפ תסכים לבצע את השיר.
לבסוף, לאחר שהמפיק דון קירשנר התרשם מגרסת הדמו בביצועה של בויד הוחלט כי היא תבצע את השיר תחת שם הבמה "אווה הקטנה". השיר הגיע למקום הראשון במצעד הבילבורד האמריקני במהלך שנת 1962, מכר מעל למיליון עותקים, וזכה באלבום זהב.

גרסאות כיסוי

לאורך השנים הוקלטו גרסאות כיסוי רבות לשיר, כאשר בין המבצעים הבולטים ביותר היו הלהקה The Chiffons, רינגו סטאר, הלהקה אמרסון, לייק ופאלמר והלהקה אטומיק קיטן.
שתי גרסאות כיסוי בולטות במיוחד של השיר הן – גרסת הרוק משנת 1974 של הלהקה האמריקנית גראנד פאנק ריילרוד אשר הגיעה למקום הראשון במצעד הבילבורד האמריקני וגרסת הכיסוי המצליחה משנת 1987, שהייתה הלהיט הראשון של הזמרת האוסטרלית קיילי מינוג ושהגיעה למקום השלישי במצעד הבילבורד האמריקני.
קונץ פונץ'

תקציר

הספר עוסק במכשף בשם 'בעל זבוב טרוף דעת', ובמכשפה בשם 'עריצה ערפדתית', שמכינים שיקוי קסם בשם קונץ-פונץ'. בעזרת השיקוי הם מתכוונים להרוס את העולם, ולמרר את חיי יושביו.
הסיפור מתחיל כאשר בעל זבוב טרוף דעת יושב בביתו ומערער על כשלונותיו הרבים בגרימת סבל. לאחר זמן קצר מופיע תולע מאלדיקטוס השליח מהגיהנום שבא להודיע לו כי בשל אי עמידה בתנאי החוזה עליו טרוף דעת חתם (שהוא: אם עד 12 בערב ה31 לחודש דצמבר לא יבצע את המוטל עליו יופעל עליו צו עיקול). בעל זבוב טרוף דעת נלחץ, ומתחיל לכתוב את צוואתו. בזמן כתיבת צוואתו נשמעת דפיקה בדלת ומגיע העורב יעקב עקמומי, משרתה של עריצה ערפדיתית (מכשפת כסף ודודתו של בעל זבוב, שגידלה אותו לאחר מות הוריו) שמודיע על בואה. לטרוף דעת גם כן יש משרת- שמו מאוריציו די מאורו שמתואר כחתול שמן ועצלן שנשלח על ידי המועצה העליונה לחיות לדאוג כי טרוף דעת אינו מצליח בעשיית הכשפים. בשל תמימותו הוא אינו שם לב למתרחש סביבו ואילו חושב כי אדונו טרוף דעת איש נחמד ואדיב. במעשה חסר טאקט מספר מאוריציו לטרוף דעת הכל ומבקש סליחה כי התגנבות וריגול אינו מעשה אצילי. טרוף דעת אשר כבר מודע לכך אינו מופתע ממידע זה אך מופתע מטיפשותו של החתול. העורב, יעקב עקמומי, שגם הוא נשלח על ידי המועצה העליונה לחיות לרגל אחרי עריצה מגלה על כך לחתול ואומר לו שהם צריכים לעקוב אחרי מעשיהם של המכשפים כיוון שהם מתכננים מעשים רעים. לאחר בואה של עריצה ערפדיתית, דודתו של טרוף דעת, מגלה טרוף דעת על כישוף הקונץ פונץ' לאחר המון ריבים ותחבולות כיוון שעריצה אינה רוצה לחלוק איתו בכישוף. טרוף דעת מגלה כי סבו ז"ל הוריש לו מחצית מהכישוף וגם לעריצה הוריש חצי. עריצה מנסה לקנות ממנו את הכישוף ללא הצלחה (היא מכשפת כסף) ולבסוף נשברת ומספרת לו כי גם אליה הגיע תולע מאלדיקטוס השליח מהגיהנום בגלל שלא עמדה גם היא בתנאי החוזה שלה וגם עליה יופעל צו עיקול אלא אם תבצע את המוטל עליה עד השעה 12. כל זאת קורה בזמן שמאוריציו ויעקב מקשיבים להם, כאשר הם שוהים בתוך חבית שיש עם פסולת רעילה, דבר שהם לא שמו לב אליו. טרוף דעת ועריצה מחליטים לשתף פעולה ולהכין את שיקוי הקונץ פונץ', שיקוי שאם שותים אותו הוא מגשים את כל משאלותיהם רק הפוך. טרוף-דעת ועריצה מתכננים להשתמש בתכונה זאת על מנת שבמידה ויזדמן למקום עד, יספר אותו עד ששני המכשפים ביקשו דברים טובים, כאשר בפועל קורים דברים רעים. בזמן הכנת השיקוי יעקב ומאוריציו יוצאים לחפש עזרה.
הם מגיעים למגדל הקתדרלה בעיר ומטפסים למעלה בקשיים רבים, עקב השהות הממושכת בחבית עם חומר רעיל, שם הם פוגשים את סילבסטר הקדוש (שמשנה את מצב גופו מאבן לחי לכמה דקות בכל חג סילבסטר), ולאחר שמספרים לו את סיפורם הוא מעניק להם תו מיוחד שמשנה את היפוך המשאלה. החתול והעורב מספיקים להגיע בזמן אל בית המכשף כדי להכניס את התו לתוכו. כאשר טרוף דעת ועריצה שותים את השיקוי ומבקשים משאולות הן מתרחשות כרגיל, ובזאת מסכלים החתול והעורב את מזימתם של המכשפים. כשמגיעה השעה 12 תולע מאלדיקטוס מגיע ולוקח את המכשפים איתו.

בהתבסס על רעיון הספר הופקה סדרת טלוויזיה בשם "אונץ' פונץ'". התוכנית שודרה בין השנים 2000-2001 ובישראל היא שודרה בפוקס קידס ואחר כך בג'טיקס.

ביקורת

הספר, שלכאורה מהווה ספר פנטזיה לילדים, מהווה ביקורת חברתית על החברה אשר מכלה את עצמה ואת הסביבה.
אצטדיון ליברטדורס דה אמריקה

היסטוריה

האצטדיון נבנה במהלך השנים 1923 עד 1928 ונחנך רשמית ב-4 במארס 1928 במשחק בין אינדפנדיינטה לפניארול מאורוגוואי. המשחק הסתיים בתוצאה 2-2. במהלך השנים עבר האצטדיון שיפוצים והרחבות, שהבולט ביניהם היה בשנת 2005, וכלל את הריסת האצטדיון באופן כליל על מנת לבנות באותו שטח את האצטדיון החדש, שקיבל את השם ליברטדורס דה אמריקה כמחווה לזכייתה של אינדפנדיינטה בשבעה גביעי ליברטדורס. האצטדיון החדש נחנך בשנת 2009 במשחק ליגת העל הארגנטינאית מול אתלטיקו קולון והסתיים בניצחון אינדפנדיינטה 2-3.
סדר (דפוס)

סְדָר הוא המונח המתייחס למקצוע סידור האותיות בדפוס הבלט. השימוש במונח סְדָר כשם עצם מתייחס ללוח סְדָר על חלקיו השונים.

מקצוע הסְדָר

מקצוען הסְדָר (או סַדָּר) הוא האדם אשר היה מופקד על סידור האותיות על לוח הסְדָר. מקצוע הסְדָר התקיים מתחילת מהפכת הדפוס בעקבות המצאתו של יוהאן גוטנברג, עד סוף שנות השבעים של המאה ה-20. עם תחילת עידן המחשוב והאוטומציה הממוחשבת, תפסו את מקומם של בני האדם מכונות אשר תפקידן היה לבצע את סידור האותיות בצורה אוטומטית על ידי הנחיות שהועברו בעזרת קלטות מכניות מיוחדות אשר יוצרו על ידי המחשב.
בקרב דוברי עברית נהוג היה להתייחס לסְדָר דווקא ביידיש, "הבחור הזעצער". פעמים רבות נהגו לייחס לו טעויות שהופיעו בדפוס, גם כאלה שאינן בגדר שגיאות דפוס.

לוח הסְדָר

מבנהו הבסיסי של לוח הסְדָר הוא מסגרת מתכת סגורה בעלת מגרעת אחידה בכל קוטרה. גודלה של המסגרת נקבע בהתאמה לגודל מכונת הדפוס (על פי גודל הגיליון). עליו היה קובע הסַדָּר את האותיות אשר היו עשויות יציקת עופרת. האותיות יוצרו בגדלים שונים החל ב-1pt ומכאן נגזרו ממדי האותיות ושמן בתוכנות המחשב. לאחר קביעת האותיות, בכתב ראי, וחיזוק האותיות במקומן, אפשר היה להרכיב את לוח הסְדָר במכונת הדפוס ולהתחיל בהדפסה.
סלימון ברזאני

ביוגרפיה

התחנך ולמד תורה מפי סבו, חכם ראובן, ורכש השכלה כללית יחד עם השפה הטורקית והשפה הערבית על ידי מורים פרטיים. בהיותו כבן 18 נשלח ללמוד תורה ב"מדרש בית זלכה" שבבגדאד. שם למד במשך כשנתיים יחד עם הרב יעקב מוצפי ואחרים. לאחר מכן קיבל סמיכה לרבנות ושחיטה מהרב עזרא דנגור, רבה של בגדאד.
בשנת 1924 (ה'תרפ"ד) נבחר לכהן כ"חכם באשי" והסמכות התורנית-רוחנית של מוסול ואזור צפון עיראק. במשרה זו, שכונתה בפי התושבים "אל חכם", כיהן במשך 26 שנים עד שנת 1951 (ה'תשי"א). על משרתו לא קיבל משכורת, והתפרנס מחנות קטנה שהייתה בבעלותו. למעט שלוש שנים האחרונות לכהונתו, כשהוחל בעיראק חוק ארגון מערכת השיפוט הדתי, ומשכורתו שולמה לו מטעם משרד המשפטים העיראקי.
בשנת 1951 (ה'תשי"א) עלה לישראל, ושימש כרב במעברת טירה הדרומית, בה התגוררו רוב יוצאי מוסול.
נפטר בכ"ט בתשרי ה'תשכ"א (1961) בטירת כרמל.
מיון יציב

מיון יציב הוא סוג של מיון שבו נעשה שימוש בתכנות.
מיון נקרא מיון יציב אם הוא שומר על הסדר של הנתונים לאחר המיון גם כשיש שני נתונים זהים. למשל, רצף הזוגות: (א,1) (ב,2) (ג,1) (ד,3) (מימין לשמאל), יהפוך לאחר מיון (לפי המספרים) יציב לרצף: (א,1) (ג,1) (ב,2) (ד,3), בעוד שבמיון לא יציב יכול להיות שנקבל: (ג,1) (א,1) (ב,2) (ד,3) כך שהסדר של הזוגות המכילים את הספרה 1 יתהפך.
דוגמה להבחנה בין מיון יציב ללא-יציב: אם רוצים למיין רשימת שמות על פי שם משפחה, אך אם שמות המשפחה זהים, למיין על פי השם הפרטי, אפשר למיין את המערך על פי שם פרטי ואחר כך למיין שוב על פי שם המשפחה. דבר זה יתאפשר רק אם המיון הוא יציב, אך אם הוא אינו יציב, אזי יכול להיות שהסדר הפנימי של השמות הפרטיים ייהרס.
בהתבסס על עקרון זה, מיון בסיס ממיין מספרים עשרוניים רב-ספרתיים על ידי מיון על פי ספרת האחדות, ואחר כך ביצוע מיון יציב על הרשימה שהתקבלה בשלב קודם על פי ספרת העשרות, המאות, וכן הלאה. המיון היציב מבטיח שהרשימה שתתקבל בסוף התהליך תהיה ממוינת בשלמותה.
יהודה נאות

ביוגרפיה

נאות נולד בפתח תקווה, בנם של יצחק-שלמה ונחמה גלובמן ונינו של מייסד המושבה יהושע שטמפפר. בגיל 15 הצטרף לתנועת בית"ר ובגיל 16 התנדב לאצ"ל. פעל תחת הכינוי "אביתגר", מילא בארגון תפקידי פיקוד בהם מפקד פתח תקווה ומפקד חיל הקרב (ח"ק) בירושלים. הוא השתתף בפעולות רבות, בהן מפקד הפעולה נגד משרדי העלייה בירושלים בפברואר 1944, מפקד הפעולה להשתלטות על תחנת השידור ברמאללה במאי 1944, ומפקד פעולת פיצוץ מטה הבולשת הבריטית במגרש הרוסים ביולי 1944, פעולה בה נפצע מרסיס בחזהו. באוגוסט 1944 נעצר על ידי הבריטים, הושם במעצר בלטרון ובאוקטובר 1944 הוגלה למחנה מעצר באפריקה. ביוני 1946 היה בקבוצת הבורחים שנמלטה ממחנה אסמרה, אך נתפס והועבר לקניה. הוא שוחרר ושב לארץ ישראל רק ביולי 1948.
לאחר הקמת צה"ל הצטרף לחיל התותחנים והשתחרר מצה"ל ב-1950 בדרגת רב-סרן. בשנת 1955 שב לצה"ל, שירת כקצין המבצעים במפקדת קצין תותחנים ראשי. ב-1957 מונה למפקד גדוד 332, גדוד תותחנים מוצנח. בהמשך פיקד על גדוד 402. שימש מפקד התותחנים הפיקודי בפיקוד המרכז, קצין הדרכה וסגן קצין תותחנים ראשי ומפקד ביסל"ת. במלחמת ששת הימים שימש במינוי חירום מפקד אגד ארטילרי ומפקד הסיוע של אוגדה 31 שלחמה בחזית המצרית. ביולי 1968 מונה למפקדו הראשון של אגד ארטילרי 209, האגד הקבוע הראשון בחיל ופיקד עליו במשך כשנה. 
נאות בוגר פו"ם, המכללה לביטחון לאומי והאקדמיה לארטילריה של צבא ארצות הברית בפורט סיל שבאוקלהומה.
לאחר שחרורו מונה בידי שר התחבורה עזר ויצמן, בינואר 1970, לראש אגף הרישוי במשרד התחבורה. בסוף שנת 1970 פרש מתפקידו באגף הרישוי, לאחר שעזר ויצמן עזב את המשרד. בשנים 1977 עד 1980 כיהן כמבקר מערכת הביטחון, כמינוי של עזר ויצמן. לאחר מכן שימש סגן מנכ"ל השק"ם, ועם פטירתו של המנכ"ל שימש כמנכ"ל בפועל. ביולי 1983 נתמנה למנכ"ל השק"ם בעקבות הצבעה חשאית בה גבר על יוחנן גור. באפריל 1984 עבר להיות יו"ר השקם.
כרונומטר

כְּרוֹנוֹמֶטֶר הוא שעון בעל רמת דיוק גבוהה, כזו שאפשר להסתמך עליה גם בספינה שיצאה למסע ארוך בים. אמנם זהו מכשיר מדידה המודד את הזמן, אך חשיבותו הגדולה והמניע להמצאתו קשורים דווקא לניווט ימי.

הכרונומטר כמכשיר לניווט ימי

כדי לקבוע את מיקומו של כלי שיט בים הפתוח, יש לדעת את קו הרוחב ואת קו האורך שבו הוא נמצא. בעוד שאת קווי הרוחב קל לחשב על פי מיקומם של גרמי שמיים, מציאת קו האורך מצריכה שעון מדויק, מכשיר שלא היה קיים במשך שנים רבות. ימאים היו מוכרחים להשתמש בשיטת ניווט עיוור (dead reckoning) הבלתי מדויקת, שכללה מדידת מהירות הספינה באמצעות מד דרך ימי וחישוב מקורב של הדרך שהיא עברה. רק במאה ה-18 הצליח בונה השעונים האנגלי ג'ון הריסון לבנות כרונומטר בעל רמת דיוק מספקת כפי שדרשה ועדת קו האורך, שאיפשר לחשב במדויק את מיקום האנייה בים.
בשל חשיבותו, נהגו לשמור את הכרונומטר במקום שמור ומוגן בכלי השיט, והשתמשו במנגנון קרדני הנמצא בקופסת עץ בעלת מכסה זכוכית.
עד להמצאת השעונים הדיגיטליים השתמשו בכרונומטר הנמתח ידנית בעזרת מפתח מיוחד. בכל יום, בשעה קבועה, בדרך כלל בשעה שמונה בבוקר, היה זה מתפקידו של החובל השלישי, שהיה מתחיל בשעה זו את משמרתו בגשר, למתוח את הכרונומטר. מתיחת השעון בוצעה על ידי סיבוב המפתח שבעה סיבובים וחצי.
בעבר היה נהוג לעשות שימוש בכדור זמן לטובת כיול הכרונומטר-הכדור, שהיה מוצב על מבנה ביבשה, היה יורד לאורך עמוד במועד קבוע מראש. לימים, משהחל השימוש בתקשורת אלחוטית בכלי שיט, הייתה שגיאת הכרונומטר נבדקת מדי יום על פי "אות זמן" המשודר באלחוט מתחנת חוף ונרשמת ביומן הכרונומטר.  
מחלוצי השימוש במכשיר היה ג'יימס קוק.

הכרונומטר כיום

מעל מיליון שעונים בשנה עוברים ביקורת בארגון בדיקת הכרונומטר הרשמי של שווייץ (COSC), ורק מנגנון שעבר בחינה מקיפה רשאי לשאת שם זה. במשך מספר ימים רצופים, כל מנגנון נבדק ונמדד בנפרד בחמישה מצבים שונים ובשלוש טמפרטורות שונות.

ניווט

הכרונומטר משמש בכלי שיט כיותר מאשר שעון, באמצעותו ניתן לדעת מהי השעה המדויקת לפי שעון גריניץ', כך שניתן להשתמש בו לצורך ניווט אסטרונומי. בידי קציני האונייה מצוי אלמנך אשר מראה נתונים שונים לגורמים שמימיים נבחרים. השעות של אותם נתונים מתייחסים לקו גריניץ' כנקודת הזמן, זמן מדויק נדרש לצורך מציאת מיקום מדויק של האוניה, דיוק המיקום מושפע משני חלקים, דיוק בזמן, האם הכרונומטר נבדק ואופס כראוי, ודיוק המדידה, האם התכווין שנלקח בסקסטנט היה מדויק.
דוד נרס

קריירת מועדונים

נרס נולד בסאו פאולו, והצטרף למחלקת הנוער של העיר סאו פאולו בספטמבר 2007, בהיותו בן 10. בפברואר 2016, לאחר שהוא שיחק באופן קבוע בגביע ליברטדורס עד גיל 20 של אותה השנה, הוא ספג פציעה בכתף, שגרמה לו להיעדר למשך עשרה חודשים.
באוגוסט 2016 קודם נרס לקבוצה הבוגרת של סאו פאולו על ידי המאמן דאז, ריקרדו גומס. את הופעת הבכורה שלו בברזילראו ערך ב-17 באוקטובר, כשנכנס כמחליף במחצית השנייה בניצחון החוץ 2-1 על פלומיננסה.
ב-22 באוקטובר כבש נרס את שערו הראשון במדי הקבוצה בניצחון הבית 2-0 על פונטה פרטה. שבועיים לאחר מכן הוא כבש את שערו השני בניצחון הבית 4-0 על היריבה העירונית, קורינתיאנס.
ב-30 בינואר 2017 עבר נרס למועדון הכדורגל אייאקס מהליגה ההולנדית עבור סכום של כ-12 מיליון אירו, ובשלהי אותה העונה העפיל עמה לגמר הליגה האירופית 2017, שם עלה כמחליף לכחצי שעה בהפסד 2-0 למנצ'סטר יונייטד.
באוגוסט 2019 האריך את חוזהו באייאקס עד לשנת 2023.

קריירת נבחרת

ב-26 במרץ 2019 נרס ערך את הופעת הבכורה שלו בנבחרת ברזיל בניצחון 1-3 נגד נבחרת צ'כיה.
ב-10 ביוני 2019 נרס כבש את שער הבכורה שלו בניצחון 0-7 נגד נבחרת הונדורס.
באב א-זהרה

באב א-זהרה (בערבית: باب الساهرة, תעתיק מדויק באב אלסאהרה) היא שכונה ערבית במזרח ירושלים, מצפון לעיר העתיקה, השוכנת בין שער שכם ושער הפרחים מדרום, למושבה האמריקאית ושייח ג'ראח בצפון. ובין דרך בר לב ושכונת מאה שערים במערב, לשכונת ואדי אל-ג'וז במזרח. שער הפרחים, הקרוי בערבית באב א-זהרה, העניק לשכונה את שמה.
השכונה נוסדה בסוף המאה ה-19 לאורך הדרך לשכם ובקרבת גן הקבר. השכונה הייתה אחת השכונות הערביות הראשונות מחוץ לחומות ירושלים. בתקופת המנדט הבריטי, וביתר שאת לאחר חלוקת ירושלים בשנת 1948, הפכה השכונה למרכז העסקי והמסחרי במזרח ירושלים.
רחובותיה הראשיים של השכונה, דרך שכם ורחוב צלאח א-דין, הם עורקי המסחר של הקהילה הערבית בירושלים, בהם שוכנים סניפי הבנקים המרכזיים ומסעדות, והם למעשה המשכו הצפוני של שוק העיר העתיקה בירושלים. במזרח השכונה, שוכן מוזיאון רוקפלר לארכאולוגיה שנחנך ב-1937. בצפון השכונה, לאורך רחוב צלאח א-דין, שוכנים בית המשפט המחוזי, משרד המשפטים ולשכת היועץ המשפטי לממשלה. ברחוב אבו עובידה בשכונה ניצב האוריינט האוס. ברחוב נוזהה ממוקם תיאטרון אל-חכוואתי.
סכמות גילברט ולינאטי ליוליסס

סכמות גילברט ולינאטי ליוליסס הן רשימות שנוצרו על ידי מחבר יוליסס, הסופר ג'יימס ג'ויס, על מנת לסייע לידידיו קרלו לינאטי וסטיוארט גילברט להבין את המבנה והעלילה בספר. לינאטי אף תרגם את הספר לאיטלקית, וגילברט פרסם את הסכמה שלו ב-1930 בספר נפרד. סכמות אלו משמשות עד ימינו חוקרים בניתוח הספר.
ב-21 בספטמבר 1920 שלח ג'ויס ללינאטי מכתב ובו, בנוסף לרשימות שצירף, כתב בין היתר:
...סבורני כי לאור הנפח העצום והסיבוכיות הגדולה אף יותר של הרומן המפלצתי המקולל שלי, עדיף לשלוח לו סוג של סיכום - מפתח - שלד - סכמה (לשימוש ביתי בלבד)... הכנסתי רק מילות מפתח בסכמה שלי, אך אני חושב שתבין זאת... זהו גם סוג של אנציקלופדיה.
— 
סכמת גילברט ליוליסס נוצרה בשנת 1921, ופורסמה על ידו בשנת 1930. הסכמה של גילברט כוללת תיאור פרטני של כל פרק, ובכלל זה שמו המקביל לאודיסאה (שמות הפרקים לא נכללו בספר המקורי), זמן התרחשות, צבע, סמל, מדע או אמנות קשורים, טכניקת כתיבה, איבר, סמלים ותיאור הסצנה.
סכמת לינאטי מקיפה מעט יותר וכוללת גם דמויות מקבילות מהמיתולוגיה היוונית ומשמעות. בסכמה של לינאטי חסר תיאור מפורט של שלושת הפרקים האחרונים משום שהם היו בשלבי כתיבה ראשוניים באותה עת.
אמצעי הצבעה (מחשב)

אמצעי הצבעה הוא כל אמצעי קלט של מחשב שהפעילות המרכזית שלו היא שליטה במיקום הסמן.

אמצעי ההצבעה הנפוצים במחשבים הנפוצים

נכון לשנת 2010, אמצעי הקלט הנפוץ ביותר במחשבים אישיים שולחניים הוא העכבר ובמחשבים ניידים הוא משטח הנגיעה. אולם בעבר נעשה שימוש נרחב באמצעי אצבוע אחרים. בשנות השמונים היה שימוש רב בג'ויסטיק כאמצעי הצבעה ומאוחר יותר נעשה שימוש בסטיק האנלוגי במחשבים ניידים.
לפני שהומצא משטח הנגיעה ואחרי שהג'וייסטיק נזנח, מחשבים שלא היה מקום להניע עכבר לידם צוידו בכדור עקיבה. בתקופה זו אמצעי ההצבעה כונו גם עכברים ותחליפי עכבר. נכון לשנת 2010, כדור עקיבה משרת בעיקר אנשים עם לקות בתנועת אצבעותיהם, למשל עקב פציעת מאמץ חוזרני שנגרמה מהקלדה.
נכון לשנת 2010 אמצעי ההצבעה הנפוץ נוסף הוא מסך המגע. מסך המגע משמש עבור מחשבים שאין בסביבתם מקום לא לעכבר ולא למקלדת, כגון מחשבי לוח, מחשבי כף יד ומחשבים בדוכני מידע או בכלי טיס. מסך המגע נוח גם עבור מחשבים שהשימוש בהם מועט או דחוף, או שנעשה בסביבה שבה קשה למשתמש להתרכז, כמו מחשב שממנו נערכות הזמנות במזנון מהיר.

אמצעי הצבעה נדירי שימוש

מחשב בעל סידורי נגישות לאדם עם לקות תנועה קשה עשוי להיות מצויד באמצעי הצבעה מסוג נדיר, בהתאם ללקות של המשתמש. למשל, מערכת מעקב אחר תנועת העין או אמצעי לשליטה בסמן המורכב על המצח. אנשים עם לקות תנועה קשה עוד יותר עשויים להשתמש באמצעי הצבעה המורכב מארבעה לחיצים המושמים במקומות שונים על גופם, בהתאם לשרירים הבודדים שהם יכולים להניע.
סוג נוסף של מחשבים המצויד באמצעי הצבעה מסוג נדיר הם מחשבים היוצרים מציאות מדומה. כל טעמה של המציאות המדומה הוא יצירת אשליה שהמשתמש אינו מתעסק במחשב. על כן אמצעי הקלט של המחשב מעוצבים בכוונה תחילה באופן שאינו מזכיר אמצעי קלט של מחשב. אמצעי הצבעה כזה עשוי להיות דומה להגה של טנק, לכלי ירי או לחרב. ישנם גם אמצעי הצבעה של מציאות מדומה שהמשתמש אמור כלל לא להרגיש בקיומם כגון מצלמה שעוקבת אחר תנועת צמיד המורכב על ידו.
מחשבים אחרים שעשויים להיות מצוידים באמצעי הצבעה נדירי שימוש הם מחשבים של אנשים העוסקים במשימות נדירות. לדוגמה, אדם המצייר קריקטורות במחשבו עשויי לצייד את המחשב בלוח גרפי.
לימודים שמיים

לימודיים שֵמיים (בלועזית: סֵמיטולוגיה) הוא תחום מחקר בבלשנות היסטורית אשר מתעניין בהיסטוריה, הארכאולוגיה והלשון של העמים השמיים העתיקים, לרבות חקר השפות השמיות והניסיון לשחזר את השפה הפרוטו-שמית.
הוא כולל בתוכו בין היתר אשורולוגיה והבראיזם (Hebraism).
מאכאנידס

מאכאנידס (ביוונית: Μαχανίδας; המאה ה-3 לפנה"ס) היה מצביא ומדינאי ספרטני. שימש כעוצר ספרטה וכשליט בפועל של העיר בין השנים 201 לפנה"ס-207 לפנה"ס.

ביוגרפיה

על ילדותו או מוצאו של מאכאנידס לא ידוע דבר. תקופה זו בהיסטוריה של ספרטה מעורפלת מאוד, וידועה רק תודות לאזכורים שונים בכתביהם של היסטוריונים לא ספרטניים. לא ידועה הדרך בה הגיע מאכאנידס לשלטון, אולם ככל הנראה נעזר בצבא לשם כך. הוא שימש כעוצר למלך התינוק פלופס, בנו של ליקורגוס. נראה שכיבד את החוקים הספרטניים ומועצת האפורים, ולא שלט רק תודות לשכירי חרבו. למרות זאת אצל פוליביוס וטיטוס ליוויוס הוא מכונה בהדגשה "טיראן". אם כי שני אלו הסתמכו בעיקר על מקורות אנטי-ספרטניים. 
מאכאנידס שאף להחזיר לארצו את תהילתו שאבדה לה. האויבת הגדולה ביותר של ספרטה אותה תקופה הייתה הליגה האכאית, בתחילת שנת 206 לפנה"ס הביס הגנרל האכאי פילופוימן את מאכאנידס בקרב נהר לאריסוס. פילופוימן שנבחר כסטרטגוס הליגה לשנת 207 לפנה"ס, החליט להביס אחת ולתמיד את מאכאנידס. וביצע לשם כן הכנות מדוקדקות שנמשכו שמונה חודשים. מאכאנידס מצדו כבש את טיגיאה, וחפץ להשתלט גם על מנטיניאה ששכנה כ-15 קילומטרים משם. פילופוימן גייס את כל צבאו, שכלל גם תגבורות מאת מלך מוקדון, וצעד אל מנטיניאה. המערכה התפתחה לקרב שכונה קרב מנטיניאה, על פי המסופר במהלך הקרב נפגשו מאכאנידס ופילופוימן פנים אל פנים. פילופוימן הכה פעמיים, ומאכאנידס מת. לזכר אותו מאורע הקימו האכאים בדלפי פסל המתאר את פילופוימן מניף חנית מעל מאכאנידס. מלבדו איבדו הספרטנים 4,000 איש.
פרומברגהורן

גאוגרפיה

פרומברגהורן הוא ההר השני מצפון והשישי מדרום, ברכס ההרים המפריד בין העמקים קנדר (Kandertal) ופרוטיג (Frutigtal) לבין העמקים זימן (Simmental) ודיאמטיג (Diemtigtal), המתחיל בהר ניזן שצופה על העיר שפיץ ואגם תון, וכולל מלבד פרומברגהורן את ההרים דרוננגאלם, הוניזן, מאנליפלואה, גסור ואלבריסטהורן.
למרגלות ההר בעמק קנדר שוכנת העיירה רייכנבאך בקנדרטל (Reichenbach im Kandertal) ובעמק דיאמטיג העיירה דיאמטיגן (Diemtigen). פסגת ההר מהווה את הגבול המוניציפלי בין העיירות.

תרבות

פרומברגהורן היה נושא לציור על ידי הצייר השווייצרי פרדיננד הודלר בשנת 1903.
ימנייה

היסטוריה

החברה נוסדה ב-4 באוגוסט 1961, כקווי אוויר תימן (Yemen Airlines), והחלה לפעול בשנת 1962. בשנת 1972, לאחר שהולאמה, עברה ארגון מחדש ושמה שונה לנתיבי אוויר תימן (Yemen Airways). השם ימנייה אומץ ב-1 ביולי 1978, לאחר שבראשית 1977 הקימו ממשלות צפון תימן וערב הסעודית חברת תעופה משותפת. חברת התעופה שבסיסה בעדן, אלימדה, אוחדה לתוך החברה המשותפת. חברת ימנייה שייכת לממשלת תימן (51%) ולממשלת ערב הסעודית (49%).
ב-20 בינואר 2010 הודיע ראש ממשלת בריטניה גורדון בראון כי הוא משעה את כל הטיסות בין בריטניה לתימן בשל חששות מפעולות טרור.
Ray of Light (שיר)

רקע וכתיבה

הוא נכתב על ידי מדונה, וויליאם אורביט, קלייב מלדון, דייב קרטיס וכריסטין ליץ' והופק על ידי מדונה ואורביט. השיר מבוסס על השיר "Sepheryn" של זמר הפולק קרטיס מלדון. השיר הוא שיר מסוג מוזיקה אלקטרונית ודאנס אשר משלב בתוכו גם השפעות של טכנו, טראנס, יורו-דאנס ודיסקו. מבחינת לירית הנושא של השיר הוא חופש.

ביקורות והצלחה

השיר זכה לביקורות חיוביות על ידי מבקרי המוזיקה על קולה הידידותי של הזמרת, המוזיקה האלקטרונית והמילים "החמימות" שלו. השיר זכה בשני פרסי גראמי בקטגוריות: "הקליפ הקצר הטוב ביותר" ו"הקלטת הדאנס הטובה ביותר" ואף היה מועמד לפרס נוסף בקטגוריית "תקליט השנה".  
השיר הגיע למקום ה-5 בארצות הברית ולמקום הראשון במצעד שירי הדאנס. בנוסף הוא גם זכה להצלחה רבה באירופה כאשר הגיע לחמישייה הפותחת בקנדה, פינלנד, איטליה ובריטניה, והגיע למקום הראשון בסקוטלנד ובספרד.

וידאו קליפ וקידום

הקלפי לשיר בוים על ידי ג'ונאס אקרלונד והוא מציג סצינות מעירם שונות בעולם תוך כדי שמדונה שרה את השיר. הקליפ זכה לביקורות חיוביות רבות ואף זכה בפרס גראמי ובנוסף זכה ב-5 פרסי VMA. מאוחר יותר במאי בשם האשם אותה בהעתקת הקליפ מקליפ שביים לזמר האיטלקי ביאג'יו אנטונצ'י ב-1994. את השיר ביצעה במהלך 3 מסיבובי ההופעות שלה כאשר האחרון היה Sticky & Sweet Tour. במהלך השנים השיר זכה למספר קאברים ואף במהלך השנים זכה להיות מנוגן בפרסומות ושימש לקמפיינים שונים.
שון מרפי

ביוגרפיה, הישגים וקריירה

מרפי נולד בהארלו  שבמחוז אסקס באנגליה. הוא החל לשחק סנוקר בגיל 8 לאחר שהוריו קנו לו שולחן סנוקר כמתנה לחג המולד. את רצף מאה הנקודות הראשון שלו השיג כשהיה בן 10.
בשנת 1998, כשהוא בן 15 בלבד, הפך למקצוען, ובשנת 2000 זכה בטורניר הראשון שלו כמקצוען, כשניצח בגמר טורניר בנסון והדג'ס את סטוארט בינגהאם בתוצאה 7–9.
בעונת 2004/2005, כשהוא בן 22 בלבד, ובלי שהגיע לשום גמר טורניר מדורג עד לאותה עת, זכה מרפי בתואר המדורג הראשון שלו, שהיה לא פחות ולא יותר מאליפות העולם של אותה השנה. מלבד היותו צעיר וחסר ניסיון, זכייתו הייתה הפתעה ענקית בספורט גם בשל העובדה שהגיע לטורניר כשהוא מדורג במקום ה-48 בעולם בלבד, דירוג שבעקבותיו נאלץ לשחק בשני סיבובי מוקדמות לפני תחילת הטורניר הארוך והמתיש. לאחר שניצח במוקדמות, המשיך לנצח בטורניר עצמו שחקנים מהדרג הבכיר ביותר – ג'ון היגינס, סטיב דייוויס ופיטר אבדון, עד שהגיע לגמר מול מתיו סטיבנס, בו ניצח בתוצאה 16–18 לאחר יומיים של התמודדות.
לאחר זכייתו בתואר החשוב בעולם הסנוקר, טיפס למקום ה-21 בדירוג העולמי, ושנה אחר כך – בעונת 2006/2007 – נכנס כבר לרשימת 16 הראשונים ודורג במקום החמישי.
מרפי הגיע לגמר אליפות העולם פעמיים נוספות בשנים 2009 ו- 2015, אך הפסיד לג'ון היגינס 9–18 ולסטוארט בינגהאם 15–18 בהתאמה.
בשנת 2008 זכה באליפות בריטניה כשניצח בגמר את מארקו פו בתוצאה 9–10, ובשנת 2015 זכה בטורניר המאסטרס כשניצח בגמר את ניל רוברטסון בתוצאה 2–10. בכך השלים זכייה בכתר המשולש ונמצא ברשימה מצומצמת של 11 שחקנים בלבד שעשו זאת לאורך היסטוריית המשחק.
מאז תחילת דרכו כמקצוען בשנת 1998, זכה מרפי בשמונה תוארי דירוג, ארבעה תוארי דירוג מינוריים ו-11 תוארים לא מדורגים. החשובים שבהם: זכייה אחת באליפות העולם בסנוקר, זכייה אחת באליפות בריטניה, וזכיה אחת בטורניר המאסטרס. כמו כן, השלים 499 רצפים רשמיים של מאה נקודות ומעלה, וחמישה רצפים מקסימליים רשמיים של 147 נקודות.
מרפי הוא אלוף העולם בסנוקר השני הצעיר ביותר בהיסטוריית המשחק כשזכה באליפות בגיל 22 ו-265 ימים (שני לסטיבן הנדרי שזכה בתואר בגיל 21), השחקן השלישי שזכה באליפות העולם שהגיע מהמוקדמות, והשחקן שזכה באליפות העולם בסנוקר כשהיה בעל הדירוג הנמוך ביותר אי פעם.

סגנון משחק

מרפי נחשב לשחקן מאוזן, טקטי ומחושב בעל משחק התקפי רציף ומהיר. הוא ידוע ב"עבודת מקל" (Cue Action - מושג שגור בפי פרשני סנוקר המתייחס לאופן החזקת המקל וצורת המכה עימו בכדור) ישרה ויציבה אשר מקנה לו לא רק משחק אלגנטי ויפה לעין אלא גם שליטה גבוהה בכדור הלבן, דיוק בעוצמת המכה והצטיינות בהטבעת כדורים ארוכי טווח. כמו כן, נחשב מרפי לאחד השחקנים הטובים ביותר במשחק עם מקל העזר.
זכייתו באליפות העולם בשנת 2005 היוותה הפתעה גדולה בענף הסנוקר, ולכן בעקבותיה זכה לכינויו הרשמי - "הקוסם" (The Magician).

חיים אישיים

לאחר זכייתו באליפות העולם, קנה מרפי בעזרת כספי הזכייה מרצדס-בנץ ובית, ונשא לאישה את ארוסתו. ב-2009 התגרש. נישא בשנית ב-2016, ומתגורר עם אשתו השנייה ובנו ליד נוטינגהאם.
מרפי ידוע בתרומתו לקהילה, כשב-2006 נסע לעזור לנזקקים בזימבבווה. כמו כן, תרם עשירית מכספי זכייתו באליפות העולם לטובת הכנסייה, ובטוניר אליפות העולם ב־2012 תרם 100 פאונד לבית החולים הממלכתי לילדים שבמנצ'סטר עבור כל רצף של 100 נקודות או יותר שעשה.
בניין הארכיון הלאומי

מוצגים

בניין הארכיון הלאומי מחזיק בעותקים המקוריים של שלושה מסמכים מרכזיים ומכוננים של ארצות הברית וממשלתה: הכרזת העצמאות, החוקה, ומגילת הזכויות. מסמכים אלו מוצגים לציבור באולם הראשי של הארכיון הלאומי, שנקרא הרוטונדה של מגילות החירות.
בבניין מוחזקים פריטים היסטוריים אמריקאיים חשובים נוספים, כולל תקנון הקונפדרציה, הסכם רכישת לואיזיאנה, והצהרת האמנציפציה. כמו כן, במקום מוחזקים אוספים של צילום ועוד פריטים היסטוריים ותרבותיים אמריקאיים חשובים. גרסה מקורית של המגנה כרטה משנת 1297 שאושרה על ידי אדוארד הראשון, הוא מסמך היסטורי בינלאומי שמוצג לציבור גם הוא במקום.
בתוך הרוטונדה של מגילות החירות אין תורות לצפייה בכל מסמך, והמבקרים יכולים לעבור ממסמך למסמך כרצונם. הצילום אסור במוזיאון הארכיון הלאומי. צילום באור טבעי מותר בחדרי המחקר.